Ir-Raba' Pitazz – Paragrafi 1301-1310 Hi ħaġa staordinarja kemm għandha dawl mingħand Alla Madre Irene dwar din il-ħaġa kollha. Kienet l-ewwel waħda li ħallietni nwettaq ix-xewqat tal-Mulej, għalkemm kien biss sentejn wara li bdiet ir-rivelazzjoni, li hi saret is-Superjura tiegħi. U minkejja dan il-fatt, hi kienet l-ewwel waħda li ġiet miegħi meta bdiet il-pittura tax-xbieha. U issa wkoll, meta qegħdin jiġu ppublikati xi affarijiet li għandhom x'jaqsmu mal-Ħniena Divina u qegħdin jiġu stampati xi santi żgħar, hi wkoll qiegħda tiġi miegħi (sabiex tieħu ħsieb) din il-ħaġa. Alla mexxa dan kollu b'mod misterjuż, għax dan ix-xogħol inbeda f'Vilnius, u issa r-rieda ta' Alla mexxiet iċ-ċirkustanzi b'tali mod, li din il-ħaġa qiegħda titkompla fi Krakovja. Jiena naf kemm togħġob lil Alla din is-Superjura; qiegħda nara kif Alla qed imexxi kollox u jridni nkun taħt il-ħarsien tagħha f'dawn iż-żminijiet importanti . . . Grazzi, Mulej, għal superjuri bħal dawn, li jgħixu fl-imħabba u fil-biża' ta' Alla. Għalhekk jiena nitlob għaliha l-iktar, għax hi l-iktar waħda li tħabtet minħabba din l-opra tal-Ħniena Divina . . . 29 ta' Settembru (1937). Illum irnexxieli nifhem ħafna mill-misteri ta' Alla. Sirt naf li t-Tqarbina tibqa' ġo fija sat-Tqarbina ta' wara. Preżenza ħajja ta' Alla li tinħass b'mod ċar tkompli ġewwa ruħi. Ir-realizzazzjoni ta' din il-ħaġa titfagħni f'ġabra profonda, mingħajr ma nagħmel l-iċken sforz. Qalbi hi tabernaklu ħaj fejn tiġi riżervata l-Ostja ħajja. Jiena qatt ma fittixt lil Alla x'imkien fil-bogħod, imma ġewwa fija stess. Fil-profondita' ta' ruħi stess jiena nikkomunika ma' Alla tiegħi. Alla tiegħi, minkejja l-grazzji kollha li nirċievi, jiena nixxennaq bla waqfien li nkun eternament maqgħuda ma' Alla tiegħi; u aktar ma nsir nafu, aktar nixtiequ b'ħeġġa akbar. Ġ.M.Ġ B'xenqa nħares 'il fuq lejn is-sema mimli kwiekeb, Fiż-żaffir is-smewwiet li ma jitkejlux. Hemmhekk il-qalb safja tmut tittajjar sabiex issibek, O Alla, U tixtieq tinħeles mill-ktajjen tal-ġisem. B'xewqa kbira nħares lejk, pajjiżi, Meta ser jispiċċa dan l-eżilju tiegħi? O Ġesu', din hi s-sejħa tal-għarusa Tiegħek Li qiegħda tbati l-agunija fl-għatx li għandha għalik. B'xenqa nħares lejn il-marki li ħallew saqajn il-qaddisin Li diġa' qasmu dan id-deżert fil-mixja tagħhom lejn pajjiżhom. Huma ħallewli l-eżempju tal-virtu' u l-pariri tagħhom, U jgħiduli, "Hu paċenzja, Sor, dalwaqt jinħallu l-ktajjen." Imma ruħi mxennqa ma tismax dan il-kliem, Bil-ħerqa tixxennaq għall-Mulej u Alla tagħha, U ma tifhimx il-lingwa li jitkellmu l-bnedmin, Għax hi nnamrat Miegħu biss. Ruħi mxennqa, miġruħa bl-imħabba, Tgħaddi bil-qawwa minn ġol-ħolqien kollu U tingħaqad mal-eternita' infinita' Mal-Mulej li miegħu qalbi tgħarrset. Ħalli lil ruħi mxennqa, O Alla, Tegħreq fl-Essenza Tiegħek Divina ta' Tliet Persuni, Aqtagħli x-xewqat tiegħi, li qiegħda nitlobhomlok bl-umilta' B'qalb li qiegħda tfur bin-nar tal-imħabba. Ġiet ċerta persuna għandna llum u talbet li tidħol bħala waħda mill-istudenti tagħna. Imma ma setgħux idaħħluha. Hi kellha bżonn kbir tad-dar tagħna. Waqt li kont qiegħda nitkellem magħha, ġiet imġedda ġo fija l-Passjoni ta' Ġesu'. X'ħin telqet, ħadt fuqi nnifsi waħda mill-mortifikazzjonijiet l-iktar iebsa. Iżda, darb' oħra ma nħallix ruħ bħal dik taħrab. Għal tlett ijiem batejt ħafna minħabba fiha. Kemm jiddispjaċini li l-istituzzjonijiet tagħna tant huma żgħar u ma jistgħux jakkomdaw numru ikbar ta' erwieħ, Ġesu' tiegħi, Inti taf kemm nitnikket minħabba kull nagħġa mitlufa . . . + O umilta', fjura sabiħa, jiena nista' nara kemm huma ftit dawk l-erwieħ li għandhom lilek f'qalbhom. Forsi għax inti daqshekk sabiħa u fl-istess ħin daqshekk diffiċli li wieħed jakkwistak? O iva, hekk hu, kemm waħda u kemm l-oħra. Alla wkoll jieħu pjaċir kbir biha. Il-bibien tal-ġenna jinsabu miftuħin għal ruħ li hi umli, u baħar ta' grazzji jinżel igelgel fuqha. O kemm hi sabiħa ruħ umli! Minn ġewwa l-qalb tagħha, bħal minn ċensier, titla fwieħa varjata u mill-isbaħ li tinfed is-smewwiet u tilħaq lil Alla nnifsu, filwaqt li timlielu l-Qalb l-iżjed Imqaddsa Tiegħu bil-ferħ. Alla ma jiċħad xejn lil ruħ bħal din; għandha qawwa tal-għaġeb u tinfluwenza d-destin tad-dinja kollha. Alla jgħolli lil ruħ bħal din sal-istess tron Tiegħu, u iktar ma hi tumilja ruħha, iktar Alla jinżel 'l isfel sa fejn tkun hi, jiġri warajha bil-grazzji Tiegħu u jakkumpanjaha f'kull waqt bis-Setgħa Tiegħu bla tarf. Ruħ bħal din hi maqgħuda ma' Alla b'mod l-iktar profond. O umilta', niżżel l-għeruq fondi ġewwa fija, kollni kemm jiena. O verġni l-iktar safja, imma wkoll l-iktar umli, għinni nikseb umilta' profonda. Issa nista' nifhem għaliex hemm daqshekk ftit qaddisin; dan għax verament huma ftit dawk l-erwieħ li huma profondament umli. Imħabba Eterna, Profondita' ta' Ħniena, O Qdusija ta' Tliet Persuni imma fl-istess waqt Alla wieħed, b'qalb mimlija mħabba għal kulħadd, bħala Missier tajjeb Inti ma tistmell lil ħadd. O Mħabba ta' Alla, Għajn Ħajja, xxerred lilek innifsek fuqna, ħlejjaq indenji Tiegħek. Jalla l-miżerja tagħna ma żżommx lura l-gliegel ta' mħabbtek, għax tabilħaqq m'hemm l-ebda limitu għall-ħniena Tiegħek. + Ġesu', innutajt li donnok m'għadekx daqshekk moħħok fija. Iva, binti, minfloki issa hemm d-direttur spiritwali tiegħek Hu qed jieħu ħsiebek skont ir-rieda Tiegħi. Irrispetta kull kelma li jgħidlek bħallikieku kienet Tiegħi. Huwa l-velu li qiegħed ninħeba warajh. Id-direttur tiegħek u Jiena, aħna ħaġa waħda; kliemu huwa kliemi. X'ħin nagħmel it-Triq tas-Salib, inħossni kommossa ħafna x'ħin nasal fit-tnax –il stazzjon. Hawnhekk nieqaf naħseb fuq is-setgħa bla tarf tal-ħniena ta' Alla li għaddiet minn ġol-Qalb ta' Ġesu'. F'din il-ferita miftuħa tal-Qalb ta' Ġesu' jiena npoġġi l-bnedmin imsejknin kollha . . . u dawk l-individwi li jiena nħobb, kull darba li jiena nagħmel it-Triq tas-Salib. Minn dik il-Għajn tal-Ħniena ħarġu ż-żewġ raġġi, jiġifieri, id-Demm u l-Ilma. Bl-immensita' tal-grazzja tagħhom huma jgħarrqu d-dinja kollha . . . Meta xi ħadd ikun qed iħossu fjakk u marid, irid jisforza l-ħin kollu biex ilaħħaq ma' dak li l-oħrajn ikunu qegħdin jagħmlu qishom mhumiex huma. Imma wkoll dawk l-affarijiet ta' kuljum mhux dejjem wieħed jirnexxilu jagħmilhom. Imma xorta waħda ngħidlek grazzi, Ġesu', ta' kollox għax il-premju mhux ser jingħata għall-kobor tal-opri, imma għall-kobor tal-isforz. Dak li jitwettaq bi mħabba mhux ħaġa żgħira, O Ġesu' tiegħi, għax għajnejk jaraw kollox. Ma nafx għaliex qed inħossni daqshekk ħażin filgħodu; irrid nagħmel l-almu tiegħi kollu biex inqum mis-sodda, xi drabi wkoll sal-punt tal-qlubija. X'ħin naħseb fit-Tqarbin Imqaddes nerġa' nħoss daqsxejn iktar saħħa. U għalhekk, il-ġurnata tibda b'taqbida u tispiċċa b'taqbida. X'ħin immur biex nistrieħ, inħossni bħal suldat ġej mill-kamp tat-taqbida. Inti biss, Mulej u Mgħallem tiegħi, tkun taf x'kien fih dan il-jum.
Djarju ta' Swor Fawstina – Ir-4 Pitazz (par.1301-1310)